Dit is nie vreemd om na die Suid-Afrikaanse regering as ’n kleptokrasie te verwys nie. Nkandla staan immers as imposante monument hiervoor, en die land het die afgelope aantal jare skouspelagtig op die korrupsiepersepsie-indeks agteruit geboer. Op die omkoopindeks gaan dit nog erger en word Suid-Afrika deur Afrikalande soos die DRK en Ethiopië uitgestof.
Gegewe die gebeure hierdie week, waarvoor die Russe uiteindelik die skuld gekry het, wat glo “voortydig” die sluit van ŉ ooreenkoms oor die bou van kernreaktore aangekondig het, móét eenvoudig die vraag gevra word of die land nie nou ook flink afstuur op ŉ paloekrasie nie.
Maroela Media het die deurmekaarspul oor die ooreenkoms met Rusland ondersoek, en kon gister berig dat die nuus wat vanaf die Russiese Rosatom en die Russiese media uitgegaan het, foutloos was. Daar is duidelik na ’n moontlike toekomstige ooreenkoms vir die bou van die sentrales verwys.
Eers sowat 24 uur ná die departement van energie die verkeerde inligting die wêreld ingestuur het, het die regering ’n verklaring uitgereik waarin dit gestel is as foutiewe inligting, en die Russe geblameer het. RSG het ’n flitsberig hieroor uitgesaai. Dit is ’n veilige keuse om Rosatom die sondebok te maak, want om dit te ontken, beteken dat Rosatom baie moeilik die uiteindelike suksesvolle tenderaar sal wees. Tong in die kies kan sommer voorspel word dat Rosatom nie getransformeerd genoeg is nie.
Die foutiewe mediaverklaring was teen vanoggend steeds op die webwerf, anders as wat beloof is. ’n Latere mediaverklaring deur die minister oor haar besoek aan Wene is wel meer vaag oor wat geteken is, maar repudieer ook nie die vorige verklaring duidelik nie.